b'\n_START_ARTICLE_\nLissaboni strateegia\n_START_SECTION_\nLissaboni strateegia ja k\xc3\xb5rgharidus\n_START_PARAGRAPH_\nOlles peamiselt majandusliku suunitlusega, omas Lissaboni strateegia Euroopa Liidus v\xc3\xa4ga suurt m\xc3\xb5ju k\xc3\xb5rgharidusruumi arengule._NEWLINE_Lissaboni strateegia v\xc3\xb5tmes\xc3\xb5naks oli teadmistep\xc3\xb5hine majandus. Nii Euroopa kui ka Eesti tasemel m\xc3\xb5isteti, et ainus v\xc3\xb5imalus s\xc3\xa4ilitada riigi-regiooni majanduslik konkurentsiv\xc3\xb5ime on hariduse ning teadus- ja arendust\xc3\xb6\xc3\xb6 kaudu. Selles kontekstis on k\xc3\xb5rgharidusel eriline roll, kuna k\xc3\xb5rghariduse muutumisega massihariduseks kaasnev teadmiste ja oskuste lai levik loob laia k\xc3\xb5rgelt kvalifitseeritud t\xc3\xb6\xc3\xb6tajate baasi. Samas n\xc3\xa4hti Lissaboni strateegias ette ka k\xc3\xb5rghariduse muutumist ja spetsialiseerumist, kus arendus- ja teadustegevus koonduks suurtesse keskustesse ning kohalikud k\xc3\xb5rgharidust pakkuvad institutsioonid oleks orienteeritud pigem kohalikule t\xc3\xb6\xc3\xb6turule vajamineva haritud t\xc3\xb6\xc3\xb6j\xc3\xb5u tootmisele._NEWLINE_Kui Euroopa \xc3\xbcli\xc3\xb5pilane n\xc3\xa4eb Bologna protsessi m\xc3\xb5jusid oma igap\xc3\xa4evaelule vahetult, siis Lissaboni strateegia m\xc3\xb5jud on pigem pikemaajalised ning kaudsemad. Lissaboni strateegia m\xc3\xb5jutab pigem k\xc3\xb5rgkoolide tasandit l\xc3\xa4bi \xc3\xbcldiste \xc3\xb5ppekavade suunitluse ning k\xc3\xb5rghariduse rahastamiss\xc3\xbcsteemide. Laia k\xc3\xb5rgharitud inimeste ringi ei saa luua suurendamata m\xc3\xa4rgatavalt investeeringuid k\xc3\xb5rgharidusse ja nii avaldatakse k\xc3\xb5rgkoolidele survet otsida oma tegutsemisse lisaks riiklikule rahastamisele ka alternatiivseid rahastamisallikaid._NEWLINE_Haridusministrite kohtumisel 2002. aasta Barcelonas v\xc3\xb5eti vastu detailne t\xc3\xb6\xc3\xb6programm, milles defineeriti Lissaboni strateegiast l\xc3\xa4htuvalt haridusvaldkonna eesm\xc3\xa4rgid ja t\xc3\xa4htajad. Samuti pandi paika vajalikud indikaatorid ning p\xc3\xb5him\xc3\xb5tted riikidevaheliseks edusammude v\xc3\xb5rdlemiseks. Riigid peavad iga aasta andma v\xc3\xa4lja raporti strateegia rakendamise kohta ja iga kahe aasta j\xc3\xa4rel tehakse kokkuv\xc3\xb5tted ning omavahelised v\xc3\xb5rdlused. Vajalike eesm\xc3\xa4rkide saavutamise kindlustamiseks, lisati Barcelonas kokkulepitud tegevused paljudes riikides siseriiklikesse tegevuskavadesse.\n_START_SECTION_\nLissaboni strateegia ja k\xc3\xb5rgkoolide juhtimine\n_START_PARAGRAPH_\nLissaboni strateegia j\xc3\xa4rgi tuleb muuta k\xc3\xb5rgkoolide struktuure, parendamaks nende majandamist ja nii rahaliste kui inimressursside efektiivsemat kasutamist, et oleks v\xc3\xb5imalik saavutada maksimaalne tulem minimaalsete ressurssidega._NEWLINE_Vajaliku efektiivsuse saavutamiseks soovitakse muuta k\xc3\xb5rgkoolide sisemist \xc3\xbclesehitust, otsustusmudelit, administreerimiss\xc3\xbcsteemi ja rahaliste vahendite kasutamist. Leitakse, et demokraatlik otsustuskogu, kuhu on kaasatud tudengid, juhtkond ja t\xc3\xb6\xc3\xb6tajad, on vajaliku paindlikkuse ja efektiivsuse saavutamisel liigsuureks takistuseks ja tuleks v\xc3\xa4lja vahetada \xc3\xbchel inimesel p\xc3\xb5hineva juhtimiss\xc3\xbcsteemiga, mis suudaks k\xc3\xb5rgkooli kiiresti kohandada t\xc3\xb6\xc3\xb6turu ja teaduse vajadustega._NEWLINE_M\xc3\xb5\xc3\xb5tmaks selles sf\xc3\xa4\xc3\xa4ris Lissaboni strateegia rakendumise edu, kasutatakse m\xc3\xb5\xc3\xb5dikuteks efektiivsuse kasvu ja kvaliteedikindlustamise hindamist, t\xc3\xa4helepanuta on j\xc3\xa4\xc3\xa4nud nii akadeemiline vabadus kui ka tudengite sotsiaal-majanduslik olukord.'